KOMISIJOS REGLAMENTAS (ES) 2019/973

2019 m. birželio 13 d.

kuriuo dėl didžiausios leidžiamosios bispiribako, denatonio benzoato, fenoksikarbo, flurochloridono, kvizalofop-P-etilo, kvizalofop-P-tefurilo, propakvizafopo, tebufenozido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji fenoksikarbo, flurochloridono, propakvizafopo ir tebufenozido liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Kvizalofop-P-etilo ir kvizalofop-P-tefurilo, išreikštų kaip kvizalofopas, įskaitant kvizalofopą-P, DLK nustatyta Reglamento (EB) Nr. 396/2005 III priedo A dalyje. Bispiribako ir denatonio benzoato DLK nebuvo nustatyta Reglamente (EB) Nr. 396/2005 ir, kadangi šios veikliosios medžiagos neįtrauktos į to reglamento IV priedą, joms taikoma Reglamento (EB) Nr. 396/2005 18 straipsnio 1 dalies b punkte nustatyta 0,01 mg/kg numatytoji vertė;

(2) pagal Reglamento (EB) Nr. 396/2005 (2) 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės bispiribako DLK. Ji rekomendavo nustatyti ryžiams skirtą DLK. Kitų šios medžiagos registracijų nėra. Kadangi rizikos vartotojams nėra, Reglamento (EB) Nr. 396/2005 II priede kitoms prekėms skirta DLK turėtų būti nustatyta atsižvelgiant į konkrečią nustatymo ribą;

(3) pagal Reglamento (EB) Nr. 396/2005 (3) 12 straipsnio 1 dalį Tarnyba pateikė pagrįstą nuomonę dėl nustatytos dabartinės denatonio benzoato DLK. Pagal visas galiojančias augalų apsaugos produktų, kuriuose yra denatonio benzoato, registracijas juos galima naudoti tik kaip repelentus miškininkystėje ir jie nėra skirti naudoti tiesiogiai ant maistinių kultūrinių augalų. Kadangi rizikos vartotojams nėra, Reglamento (EB) Nr. 396/2005 II priede DLK turėtų būti nustatyta atsižvelgiant į konkrečią nustatymo ribą;

(4) pagal Reglamento (EB) Nr. 396/2005 (4) 12 straipsnio 1 dalį Tarnyba pateikė pagrįstą nuomonę dėl nustatytos dabartinės fenoksikarbo DLK. Ji rekomendavo sumažinti obuoliams, kriaušėms, svarainiams, šliandroms, lokvoms / japoninėms lokvoms, slyvoms, valgomosioms vynuogėms, vynuogėms vynui gaminti, galvijams (raumenims, riebalams, kepenims, inkstams), avims (raumenims, riebalams, kepenims, inkstams), ožkoms (raumenims, riebalams, kepenims, inkstams), arklinių šeimos gyvūnams (raumenims, riebalams, kepenims, inkstams) ir pienui (galvijų, avių, ožkų, kumelių) nustatytą DLK. Kitų produktų atveju ji rekomendavo palikti nustatytą DLK. Tarnyba padarė išvadą, kad trūksta tam tikros informacijos apie apelsinams, citrinoms, mandarinams, abrikosams ir valgomosioms alyvuogėms nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto lygio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(5) pagal Reglamento (EB) Nr. 396/2005 (5) 12 straipsnio 1 dalį Tarnyba pateikė pagrįstą nuomonę dėl nustatytos dabartinės flurochloridono DLK. Tarnyba pasiūlė pakeisti liekanų apibrėžtį. Ji rekomendavo sumažinti bulvėms, morkoms, gumbiniams salierams, pastarnokams, saulėgrąžų sėkloms ir vilnamedžių sėkloms nustatytą DLK. Ji padarė išvadą, kad trūksta tam tikros informacijos apie petražolių šaknims / šakninėms petražolėms, kukurūzams, kviečiams, kiaulėms (raumenims, riebalams, kepenims, inkstams), galvijams (raumenims, riebalams, kepenims, inkstams), avims (raumenims, riebalams, kepenims, inkstams), ožkoms (raumenims, riebalams, kepenims, inkstams), arklinių šeimos gyvūnams (raumenims, riebalams, kepenims, inkstams) ir pienui (avių, ožkų) nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto lygio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(6) pagal Reglamento (EB) Nr. 396/2005 (6) 12 straipsnio 1 dalį Tarnyba pateikė pagrįstą nuomonę dėl nustatytos dabartinės kvizalofop-P-etilo, kvizalofop-P-tefurilo ir propakvizafopo DLK. Tarnyba pasiūlė pakeisti liekanų apibrėžtį ir sumažinti greipfrutams, apelsinams, citrinoms, žaliosioms citrinoms, mandarinams, obuoliams, kriaušėms, svarainiams, šliandroms, lokvoms / japoninėms lokvoms, abrikosams, vyšnioms (saldžiosioms), persikams, slyvoms, valgomosioms vynuogėms, vynuogėms vynui gaminti, daržinėms braškėms, gervuogėms, avietėms (raudonosioms ir geltonosioms), mėlynėms, serbentams (juodiesiems, raudoniesiems ir baltiesiems), agrastams (žaliesiems, raudoniesiems ir geltoniesiems), erškėtuogėms, šeivamedžio uogoms, valgomosioms alyvuogėms, kinkanams, bulvėms, burokėliams, morkoms, gumbiniams salierams, krienams, topinambams, pastarnokams, petražolių šaknims / šakninėms petražolėms, ridikams, pūteniams, griežčiams, ropėms, česnakams, valgomiesiems svogūnams, valgomiesiems svogūnėliams, paprikoms, baklažanams, valgomosioms ybiškėms, agurkams, kornišonams, cukinijoms, melionams, moliūgams, arbūzams, briuseliniams kopūstams, pekininiams kopūstams, lapiniams kopūstams, ropiniams kopūstams, sėjamosioms salotoms, salotinėms trūkažolėms / endivijoms, paprastosioms trūkažolėms / cikorijoms, daržiniams builiams, laiškiniams česnakams, salierų lapams, petražolėms, vaistiniams šalavijams, kvapiesiems rozmarinams, čiobreliams, bazilikams ir valgomosioms gėlėms, kilniojo lauramedžio lapams, vaistiniams kiečiams, pupelėms (su ankštimis), pupelėms (be ankščių), žirniams (su ankštimis), žirniams (be ankščių), lęšiams (šviežiems), smidrams, salierams, artišokams, porams, pupelėms (džiovintoms), lęšiams (džiovintiems), žirniams (džiovintiems), lubinams (džiovintiems), vilnamedžių sėkloms, aliejaus gamybai skirtoms alyvuogėms ir žolelių užpilams, gautiems iš šaknų ir cukrinių runkelių šaknų, nustatytą DLK. Kitų produktų atveju ji pasiūlė padidinti arba palikti nustatytą DLK. Ji padarė išvadą, kad trūksta tam tikros informacijos apie sultenes, sėjamąsias salotas, salotines trūkažoles / endivijas, sėjamąsias pipirnes, kitus daigus ir ūglius, ankstyvąsias barborytes, sėjamąsias gražgarstes, raukšlėtuosius bastučius, jaunų lapų augalus (įskaitant brassica rūšis), daržinius špinatus, burokėlių lapus, žolelių užpilus, gautus iš žiedų, žolelių užpilus, gautus iš lapų ir prieskoninių žolių, sėklas prieskonius, vaisių prieskonius, kiaules (raumenis, riebalus, kepenis, inkstus), galvijus (raumenis, riebalus, kepenis, inkstus), avis (raumenis, riebalus, kepenis, inkstus), ožkas (raumenis, riebalus, kepenis, inkstus), arklinių šeimos gyvūnus (raumenis, riebalus, kepenis, inkstus), naminius paukščius (raumenis, riebalus, kepenis), pieną (galvijų, avių, ožkų, kumelių) ir paukščių kiaušinius ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto lygio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(7) pagal Reglamento (EB) Nr. 396/2005 6 straipsnio 2 ir 4 dalis buvo pateikta paraiška dėl kvizalofop-P-etilo, naudojamo kukurūzams Kanadoje. Pagal Reglamento (EB) Nr. 396/2005 8 straipsnį atitinkamos valstybės narės įvertino šią paraišką ir vertinimo ataskaitą pateikė Komisijai. Tarnyba įvertino paraišką ir vertinimo ataskaitą, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstą nuomonę dėl siūlomos DLK (7). Tarnyba padarė išvadą, kad įvykdyti visi duomenims keliami reikalavimai ir kad prašomas pakeitimas yra saugus vartotojams;

(8) pagal Reglamento (EB) Nr. 396/2005 (8) 12 straipsnio 1 dalį Tarnyba pateikė pagrįstą nuomonę dėl nustatytos dabartinės tebufenozido DLK. Ji rekomendavo sumažinti kaštainiams nustatytą DLK. Kitų produktų atveju ji pasiūlė padidinti arba palikti nustatytą dabartinę DLK. Ji padarė išvadą, kad trūksta tam tikros informacijos apie vyšnias (saldžiąsias) ryžiams, kiaulėms (kepenims, inkstams), galvijams (kepenims, inkstams), avims (riebalams, kepenims, inkstams), ožkoms (riebalams, kepenims, inkstams), arkliniams (kepenims, inkstams), naminiams paukščiams (raumenims, riebalams, kepenims), pienui (galvijų, avių, ožkų, kumelių) ir paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto lygio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Taryba padarė išvadą, kad vartotojams yra saugios Kodekse nurodytos didžiausios liekanų ribinės vertės (CXL), nustatytos šiems produktams: brokoliniams kopūstams, gūžiniams kopūstams, pekininiams kopūstams, lapiniams kopūstams, sultenėms, sėjamosioms salotoms, salotinėms trūkažolėms / endivijoms, sėjamosioms pipirnėms, kitiems daigams ir ūgliams, ankstyvosioms barborytėms, sėjamosioms gražgarstėms, raukšlėtiesiems bastučiams, jaunų lapų augalams (įskaitant brassica rūšis), daržiniams špinatams, paprastosioms portulakoms, burokėlių lapams, vynuogių ir panašių rūšių augalų lapams, rėžiukams, daržiniams builiams, bazilikams ir valgomosioms gėlėms, rapsų sėkloms, cukranendrėms, kiaulėms (raumenims, riebalams), galvijams (raumenims, riebalams), avims (raumenims), ožkoms (raumenims), arklinių šeimos gyvūnams (raumenims, riebalams) ir naminių paukščių raumenims. Todėl tikslinga šiems produktams Reglamento (EB) Nr. 396/2005 II priede nustatyti tokio paties lygio DLK;

(9) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems leidžiamasis importo nuokrypis ar CXL vertės nenustatyti, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(10) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(11) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(12) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(15) prieš pradedant taikyti pakeistą DLK turėtų būti nustatytas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(16) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2020 m. sausio 4 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2020 m. sausio 4 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. birželio 13 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food Safety Authority; Reasoned opinion on the review of the existing maximum residue levels for bispyribac according to Article 12 of Regulation (EC) No 396/2005. EFSA Journal 2018;16(1):5142.

(3) European Food Safety Authority; Reasoned opinion on the review of the existing maximum residue levels for denathonium benzoate according to Article 12 of Regulation (EC) No 396/2005. EFSA Journal 2018;16(3):5232.

(4) European Food Safety Authority; Reasoned opinion on the review of the existing maximum residue levels for fenoxycarb according to Article 12 of Regulation (EC) No 396/2005. EFSA Journal 2018;16(1):5155.

(5) European Food Safety Authority; Reasoned opinion on the review of the existing maximum residue levels for flurochloridone according to Article 12 of Regulation (EC) No 396/2005. EFSA Journal 2018;16(1):5144.

(6) European Food Safety Authority; Reasoned opinion on the review of the existing maximum residue levels for quizalofop-P-ethyl, quizalofop-P-tefuryl and propaquizafop according to Article 12 of Regulation (EC) No 396/2005. EFSA Journal 2017;15(12):5050.

(7) European Food Safety Authority; Setting of import tolerance for quizalofop-P-ethyl in genetically modified maize. EFSA Journal 2018;16(4)5250.

(8) European Food Safety Authority; Reasoned opinion on the review of the existing maximum residue levels for tebufenozide according to Article 12 of Regulation (EC) No 396/2005. EFSA Journal 2018;16(2):5190.